**INFORMACIJA**

**O UREDITVI GLEDE PREBIVANJA**

**DRŽAVLJANOV ZDRUŽENEGA KRALJESTVA IN NJIHOVIH DRUŽINSKIH ČLANOV V SLOVENIJI**

**DO 31. DECEMBRA 2020 IN OD 1. JANUARJA 2021 DALJE**

1. **Ureditev glede prebivanja v Sloveniji, ki velja do 31. decembra 2020**

Državljan Združenega kraljestva do konca leta 2020 za vstop v Slovenijo ne potrebuje dovoljenja za vstop, to je vizuma ali dovoljenja za prebivanje in lahko po vstopu z veljavno osebno izkaznico ali veljavnim potnim listom prebiva na območju Slovenije brez prijave prebivanja 90 dni od dneva vstopa v državo. Če želi na območju Slovenije prebivati dlje kot 90 dni, mora pred pretekom 90 dnevnega dovoljenega prebivanja pri upravni enoti, na območju katere prebiva, vložiti prošnjo za izdajo potrdila o prijavi prebivanja za državljana EU.

Družinski član državljana Združenega kraljestva, ki ni državljan EU, lahko do konca leta 2020 zaradi združitve z državljanom Združenega kraljestva vstopi v Slovenijo z veljavnim potnim listom, v katerem je vizum, ki ga izda pristojni slovenski organ ali druga država pogodbenica Konvencije o izvajanju schengenskega sporazuma. Izjeme so državljani države, s katerim je Slovenija ukinila vizume, ali z veljavnim potnim listom in dovoljenjem za prebivanje, ki ga izda druga država članica EU. Po vstopu lahko družinski član prebiva na območju Slovenije brez dovoljenja za prebivanje 90 dni od dneva vstopa v državo. Če želi zaradi združitve oziroma ohranitve družine z državljanom Združenega kraljestva prebivati dlje, mora pred pretekom dovoljenega prebivanja on sam oziroma njegov zakoniti zastopnik ali državljan Združenega kraljestva, pri upravni enoti, na območju katere družinski član prebiva, vložiti prošnjo za izdajo dovoljenja za prebivanje za družinskega člana državljana EU.

1. **Ureditev glede prebivanja v Sloveniji, ki velja od 1. januarja 2021**

S 1. januarjem 2021 bomo začeli uporabljati **Sporazum**, ki ureja tudi pravice v zvezi s prebivanjem in izdajo novih dovoljenj za prebivanje.

Sporazum se **ne bo uporabljal** za državljane Združenega kraljestva, ki bodo na dan poteka prehodnega obdobja v Sloveniji prebivali kot **napoteni delavci**. Če želijo tudi po poteku prehodnega obdobja prebivati v Sloveniji kot napoteni delavci, jim Ministrstvo za notranje zadeve predlaga, da takoj po poteku prehodnega obdobja na upravni enoti, na območju katere prebivajo, vložijo prošnjo za izdajo enotnega dovoljenja za napotene delavce, ki se izda državljanom tretjih držav, ki so za omejen čas napoteni na delo v Slovenijo zaradi izvajanja čezmejnih storitev ali na usposabljanje v gospodarsko družbo v Republiki Sloveniji.

**a) Rok za vložitev prošnje za izdajo dovoljenja za začasno prebivanje na podlagi Sporazuma**

Državljan Združenega kraljestva in njegov družinski član, ki ni državljan EU, ki na dan poteka prehodnega obdobja **prebivata v Sloveniji** **na podlagi veljavnega potrdila o prijavi prebivanja** za državljana EU, dovoljenja za prebivanje za družinskega člana državljana EU ali dovoljenja za začasno prebivanje za družinskega člana državljana EU, ter po poteku prehodnega obdobja še naprej prebivata v Sloveniji, morata najkasneje dne 31. decembra 2021, oziroma pred potekom veljavnosti potrdila ali dovoljenja, če ta poteče prej, pri upravni enoti, na območju katere prebivata, vložiti prošnjo za izdajo dovoljenja za začasno prebivanje, ki se izda na podlagi Sporazuma.

Državljan Združenega kraljestva in njegov družinski član, ki ni državljan EU, ki na dan 31. decembra 2020 **prebivata v Sloveniji v času dovoljenega 90-dnevnega prebivanja** od vstopa v državo in želita na območju Slovenije prebivati dlje kot 90 dni, morata vložiti prošnjo za izdajo dovoljenja za začasno prebivanje na podlagi Sporazuma pri upravni enoti, na območju katere prebivata, pred pretekom dovoljenega 90-dnevnega prebivanja.

Družinski član državljana Združenega kraljestva, ki ni državljan EU in za katerega se uporablja Sporazum, ki na dan 31. decembra 2020 **ne bo prebival v Sloveniji in se želi združiti** z državljanom Združenega kraljestva, ki je pred koncem prehodnega obdobja zakonito prebival v Sloveniji in v državi zakonito prebiva tudi po koncu prehodnega obdobja, lahko po koncu prehodnega obdobja prebiva na območju Slovenije brez dovoljenja za prebivanje tri mesece od dneva vstopa v državo ali rojstva v Sloveniji. Če želi družinski član zaradi združitve družine z državljanom Združenega kraljestva na območju Slovenije prebivati tudi po poteku dovoljenega prebivanja iz prejšnjega stavka, mora on sam oziroma njegov zakoniti zastopnik pred pretekom treh mesecev od dneva vstopa v državo ali rojstva v Sloveniji pri upravni enoti, na območju katere prebiva, vložiti prošnjo za izdajo dovoljenja za začasno prebivanje na podlagi Sporazuma.

Državljan Združenega kraljestva in njegov družinski član, ki ni državljan EU, ki na dan 31. decembra 2020 **prebivata v Sloveniji na podlagi veljavnega potrdila o prijavi stalnega prebivanja** za državljana EU, dovoljenja za stalno prebivanje za državljana EU ali dovoljenja za stalno prebivanje za družinskega člana državljana EU, morata v roku enega leta od konca prehodnega obdobja, torej najkasneje dne 31. decembra 2021 oziroma pred potekom veljavnosti izkaznice potrdila oziroma dovoljenja za stalno prebivanje, če ta poteče prej, pri upravni enoti, na območju katere prebivata, vložiti prošnjo za zamenjavo potrdila oziroma dovoljenja za stalno prebivanje, ki se izda na podlagi Sporazuma.

**b) Pogoji za izdajo dovoljenja za prebivanje na podlagi Sporazuma**

Pogoji za izdajo dovoljenja za začasno prebivanje in dovoljenja za stalno prebivanje so enaki pogojem, ki jih pravila EU o prostem gibanju določajo v zvezi s pravicami do prebivanja. Državljan Združenega kraljestva in njegov družinski član, ki ni državljan EU, morata izpolniti enake pogoje, kot ji je moral izpolniti za izdajo veljavnega potrdila oziroma dovoljenja za prebivanje v Sloveniji. Poleg tega mora v postopku predložiti tudi fotografijo v fizični ali digitalni obliki in v predpisani velikosti, ki kaže njegovo pravo podobo in dati dva prstna odtisa za njun digitalni zajem, saj se novo dovoljenje za prebivanje izda v obliki samostojne listine, kot izkaznica z biometričnim podatkom podobe obraza in dveh prstnih odtisov.

**c) Potrdilo o vloženi prošnji**

O vloženi prošnji za izdajo dovoljenja za začasno prebivanje, za zamenjavo potrdila oziroma dovoljenja za stalno prebivanje in za izdajo dovoljenja za stalno prebivanje upravna enota državljanu Združenega kraljestva oziroma njegovemu družinskemu članu takoj, to je ob vložitvi prošnje, izda potrdilo.

Potrdilo o vloženi prošnji potrjuje, da:

* je bila prošnja vložena,
* je prosilec izpolnil obveznost vložitve prošnje za nov status glede prebivanja,
* se za prosilca šteje, da ima vse pravice v zvezi s prebivanjem iz Sporazuma, dokler o njegovi prošnji ni pravnomočno odločeno.

Do pravnomočne odločitve o prošnji, se v skladu s Sporazumom šteje, da ima prosilec pravico do prebivanja v Sloveniji na podlagi Sporazuma.

**d) Upravne takse**

Za vlogo za izdajo dovoljenja za začasno prebivanje na podlagi Sporazuma se plača upravna taksa v višini 0,50 evra. Za izdajo dovoljenja za začasno prebivanje na podlagi Sporazuma se plača upravna taksa v višini 4,50 evra. Cena tiskovine izkaznice dovoljenja za začasno prebivanje znaša 12 evrov.

Za zamenjavo potrdila o prijavi stalnega prebivanja za državljana EU, dovoljenja za stalno prebivanje za državljana EU in dovoljenja za stalno prebivanje za družinskega člana državljana EU za dovoljenje za stalno prebivanje na podlagi Sporazuma se ne plača upravna taksa in strošek tiskovine izkaznice dovoljenja za stalno prebivanje.

Za vlogo za izdajo dovoljenja za stalno prebivanje na podlagi Sporazuma se plača upravna taksa v višini 0,50 evra. Za izdajo dovoljenja za stalno prebivanje na podlagi Sporazuma se plača upravna taksa v višini 9,10 evrov. Cena tiskovine izkaznice dovoljenja za stalno prebivanje znaša 12 evrov.

**e) Prenehanje veljavnosti dokumentov za prebivanje, izdanih državljanom Združenega kraljestva in njihovim družinskim članom pred 1. januarjem 2021**

* **Prenehanje veljavnosti potrdil in dovoljenj za začasno prebivanje**

Potrdilo o prijavi prebivanja za državljana EU, dovoljenje za prebivanje za družinskega člana državljana EU in dovoljenje za začasno prebivanje za družinskega člana državljana EU, izdano državljanu Združenega kraljestva oziroma njegovemu družinskemu članu, ki ni državljan EU, pred koncem prehodnega obdobja iz Sporazuma, ostane v veljavi največ eno leto od konca prehodnega obdobja iz Sporazuma, to je do 31. decembra 2021 oziroma do pravnomočne odločitve pristojnega organa v postopku izdaje dovoljenja za začasno prebivanje po Sporazumu oziroma do poteka veljavnosti, če potrdilu ali dovoljenju veljavnost poteče pred 31. decembrom 2021.

* **Prenehanje veljavnosti potrdil in dovoljenj za stalno prebivanje**

Potrdilo o prijavi stalnega prebivanja za državljana EU, dovoljenje za stalno prebivanje za državljana EU in dovoljenje za stalno prebivanje za družinskega člana državljana EU ostane v veljavi največ eno leto od 31. decembra 2021 oziroma do pravnomočne odločitve pristojnega organa v postopku zamenjave za dovoljenje za stalno prebivanje na podlagi Sporazuma oziroma do poteka veljavnosti izkaznice, če ta poteče pred 31. decembrom 2021.

**f) Obravnava prošenj za izdajo ali obnovo potrdila o prijavi prebivanja za državljana EU, prošenj za izdajo potrdila o prijavi stalnega prebivanja za državljana EU, prošenj za izdajo ali podaljšanje dovoljenja za prebivanje za družinskega člana državljana EU in prošenj za izdajo dovoljenja za stalno prebivanje za družinskega člana državljana EU, o katerih do 31. decembra 2020 ne bo pravnomočno odločeno**

Državljan Združenega kraljestva, ki je začel postopek za izdajo ali obnovo potrdila o prijavi prebivanja za državljana EU ali potrdila o prijavi stalnega prebivanja za državljana EU, pred koncem prehodnega obdobja in v katerem do konca prehodnega obdobja ne bo pravnomočno odločeno, se nadaljuje in zaključi po določbah Zakona o tujcih, ki veljajo za državljana EU. Če so izpolnjeni pogoji za izdajo potrdila, državljan Združenega kraljestva pridobi dovoljenje za začasno prebivanje oziroma dovoljenje za stalno prebivanje na podlagi Sporazuma.

Enako velja vloge družinskih članov državljana Združenega kraljestva.

**g) Obravnava državljanov Združenega kraljestva in njihovih družinskih članov, za katere se od 1. januarja 2021 dalje ne uporablja Sporazum**

Za državljane Združenega kraljestva in njihove družinske člane, ki niso državljani EU, ki do konca leta 2020 ne bodo prebivali v Sloveniji in bodo prvič vstopili v Slovenijo z namenom prebivanja od 1. januarja 2021 dalje, se glede vstopa, prebivanja in zapustitve države uporabljajo določbe Zakona o tujcih, ki se uporabljajo za državljane tretjih držav in njihove družinske člane.

*Primer:*

*Državljan Združenega kraljestva, ki bo 1. januarja 2021 prvič vstopil v Slovenijo z namenom zaposlitve ali opravljanja dela, bo moral zaprositi za izdajo enotnega dovoljenja za prebivanje in delo v skladu z določbami Zakona o tujcih.*